b"\n_START_ARTICLE_\nLo Pensament Catal\xc3\xa0\n_START_SECTION_\nAntecedents\n_START_PARAGRAPH_\nLo Pensament Catal\xc3\xa0 fou una publicaci\xc3\xb3 que va n\xc3\xa9ixer tamb\xc3\xa9 com a continuaci\xc3\xb3 del setmanari cat\xc3\xb2lic i regionalista La Creu del Montseny. La Creu, nom amb qu\xc3\xa8 era conegut a l\xe2\x80\x99\xc3\xa8poca, va apar\xc3\xa8ixer el 1899 a Barcelona sota el lideratge de Verdaguer. Hi col\xc2\xb7laboraren el folklorista Valeri Serra i Bold\xc3\xba i joves escriptors com Eugeni d'Ors, Bofill i Mates, Costa i D\xc3\xa9u, Xavier Viura, etc. Se\xe2\x80\x99n van editar 58 n\xc3\xbameros, fins que l\xe2\x80\x99any 1900 es va veure obligada a tancar les portes a causa d'un enfrontament de la seva casa editora, la impremta Antoniana, amb la jerarquia eclesi\xc3\xa0stica. _NEWLINE_Pel que fa a format, La Creu del Montseny fou una publicaci\xc3\xb3 de dimensions mitjanes: 268x166 mm i 12 p\xc3\xa0gines a dues columnes. El preu de venda era de deu c\xc3\xa8ntims mentre que la subscripci\xc3\xb3 arreu dels Pa\xc3\xafsos Catalans ascendia a cinc pessetes l\xe2\x80\x99any.\n_START_SECTION_\nL\xe2\x80\x99aportaci\xc3\xb3 de Jacint Verdaguer\n_START_PARAGRAPH_\nTot i ser-ne el director Jacint Verdaguer va tenir una aportaci\xc3\xb3 decreixent a Lo Pensament Catal\xc3\xa0 degut al seu mal estat de salut. Moss\xc3\xa8n Cinto va redactar un total de 25 composicions, 12 poesies i 13 proses. Es tract\xc3\xa0 d\xe2\x80\x99una producci\xc3\xb3 tenint en compte la delicada situaci\xc3\xb3 per la que passava Verdaguer i amb especial protagonisme de la prosa.\n_START_SECTION_\nL\xc3\xadnia editorial\n_START_PARAGRAPH_\nEls continguts b\xc3\xa0sics de Lo Pensament Catal\xc3\xa0 foren l\xe2\x80\x99assaig literari, pol\xc3\xadtic i filos\xc3\xb2fic, tots ells en clau catalanista. La secci\xc3\xb3 pol\xc3\xadtica \xc3\xa9s encap\xc3\xa7alada per l\xe2\x80\x99advocat i escriptor Sebasti\xc3\xa0 Farn\xc3\xa9s, qui amb una secci\xc3\xb3 fixa D\xe2\x80\x99ac\xc3\xad y d\xe2\x80\x99all\xc3\xa1 public\xc3\xa0 un extens recull d\xe2\x80\x99articles. La tem\xc3\xa0tica era variada per\xc3\xb2 sempre comptava amb un to regeneracionista i amb un enfocament te\xc3\xb2ric que gaireb\xc3\xa9 arribava al nacionalisme. _NEWLINE_Destaquen tamb\xc3\xa9 els temes b\xc3\xadblics i les reflexions filos\xc3\xb2fiques sobre el Pr\xc3\xb2xim Orient escrites per Salvador Bov\xc3\xa9 i Pere M\xc3\xa0rtir Bordoy. Per altra banda Bov\xc3\xa9 publica escrits de Bernat Metge. _NEWLINE_En tem\xc3\xa0tica cient\xc3\xadfica Lo Pensament Catal\xc3\xa0 destacava per la difusi\xc3\xb3 de diferents estudis sobre disciplines com la geologia i la hist\xc3\xb2ria. El ge\xc3\xb2leg i escriptor Norbert Font public\xc3\xa0 diversos tractats sobre geologia que tingueren un reconeixement notable, mentre que la s\xc3\xa8rie de notes hist\xc3\xb2riques Notes hist\xc3\xb2riques sobre el bisbat de Barcelona, de Josep Mas, fou un dels serials de m\xc3\xa9s llarg recorregut. Per la const\xc3\xa0ncia en el seu treball destacaren els temes de costums, d\xe2\x80\x99hist\xc3\xb2ria i d\xe2\x80\x99art religiosos de Ramon Nonat Comas. Valeri Serra i Bold\xc3\xba i Sebasti\xc3\xa0 Farn\xc3\xa9s s\xe2\x80\x99encarregaven tamb\xc3\xa9 de la tem\xc3\xa0tica folkl\xc3\xb2rica.  _NEWLINE_Pel que fa a la literatura i a la cr\xc3\xadtica liter\xc3\xa0ria, Josep Bernad i Duran \xc3\xa9s el principal exponent de Lo Pensament Catal\xc3\xa0. Les seves cr\xc3\xadtiques de teatre, els articles doctrinals i les notes bibliogr\xc3\xa0fiques Bernad i Duran mirar\xc3\xa0 de fer ombra a l\xe2\x80\x99est\xc3\xa8tica modernista que est\xc3\xa0 transformant la Barcelona de principis del segle XX. _NEWLINE_Cal destacar que tot i l\xe2\x80\x99amplitud de temes que tracta, Lo Pensament Catal\xc3\xa0 gaireb\xc3\xa9 no entra s\xe2\x80\x99implica en la problem\xc3\xa0tica ling\xc3\xbc\xc3\xadstica del moment tot i que s\xc3\xad que va unir-se a la publicaci\xc3\xb3 de folletons. Concretament la revista de Jacint Verdaguer en va editar un total de cinc: Fiammeta de Boccaccio, Lo despertador de Catalunya, Memorial en defensa de la llengua catalana pera que's prediqui en ella a Catalunya, l'Aplech d\xe2\x80\x99Estudis Biblichs y Orientals i Excursi\xc3\xb3 desde'l carrer de l'Avellana a la torre del Seny de les hores de la catedral.\n_START_SECTION_\nLa redacci\xc3\xb3 i els col\xc2\xb7laboradors\n_START_PARAGRAPH_\nA difer\xc3\xa8ncia de La Creu del Montseny la revista Lo Pensament Catal\xc3\xa0 va estar en mans d\xe2\x80\x99un grup redu\xc3\xaft de redactors que s\xe2\x80\x99encarregaven d\xe2\x80\x99efectuar diversos papers. La revista donava m\xc3\xa9s import\xc3\xa0ncia a la prosa i a l\xe2\x80\x99assag\xc3\xadstica que als treballs m\xc3\xa9s extensos, fet que justificava una plantilla m\xc3\xa9s curta. A banda del lideratge de Verdaguer la revista la portaven Sebasti\xc3\xa0 Farn\xc3\xa9s, dedicat als articles politics i les notes de redacci\xc3\xb3, Salvador Bov\xc3\xa9 i Pere M\xc3\xa0rtir Bordoy i Torrents pels textos filos\xc3\xb2fics i teol\xc3\xb2gics i Josep Bernad Duran per la cr\xc3\xadtica liter\xc3\xa0ria. A excepci\xc3\xb3 de Farn\xc3\xa9s, considerat com a te\xc3\xb2ric del catalanisme pol\xc3\xadtic, la resta havia col\xc2\xb7laborat ja a La Creu del Montseny. _NEWLINE_A banda del nucli dur format per Jacint Verdaguer i aquests quatre redactors, la revista presentava dos grups diferents de col\xc2\xb7laboradors. Els primers es dedicaven a la literatura, mentre que els segons conreaven la prosa no imaginativa, assag\xc3\xadstica o cient\xc3\xadfica, sempre sota l\xe2\x80\x99objectiu de desenvolupar la doctrina catalanista. En el primer grup hi destacaven sobretot poetes menors com Abril i Virgili, Bori i Fontest\xc3\xa0, Novellas de Molins, Pius Sed\xc3\xb3, Viada i Lluch o Antoni Taulet i Vilaplana. En el segon cal esmentar autors com Ramon N. Comas, Norbert Font i Sagu\xc3\xa9, Josep Mas, Xavier Viura, Valeri Serra i Boldu, Eveli Doria i Juli Delpont. _NEWLINE_Al llarg de la hist\xc3\xb2ria de Lo Pensament Catal\xc3\xa0, la revista tamb\xc3\xa9 va rebre articles de personatges d\xe2\x80\x99\xc3\xa0mbits diferents, tots ells reconeguts. Eugeni d\xe2\x80\x99Ors, Morera i Galicia, Omar i Barrera, Manuel Rocamora, Manuel de Montoliu, Dolors Moncerda, entre d\xe2\x80\x99altres, tamb\xc3\xa9 van nodrir les p\xc3\xa0gines de la revista de Jacint Verdaguer en algun dels seus n\xc3\xbameros.\n_START_SECTION_\nDesaparici\xc3\xb3\n_START_PARAGRAPH_\nDespr\xc3\xa9s de publicar un total de 100 n\xc3\xbameros, Lo Pensament Catal\xc3\xa0 tanca la seva edici\xc3\xb3 amb Jacint Verdaguer ja en un estat de salut delicat. El motiu de tancament foren els problemes econ\xc3\xb2mics per cobrir les despeses d\xe2\x80\x99impremta. Amb aquesta nota apareguda en l\xe2\x80\x99\xc3\xbaltim n\xc3\xbamero de la revista, publicat el 27 de maig de 1902, la redacci\xc3\xb3 de Lo Pensament Catal\xc3\xa0 explicava les causes del seu tancament: <<En vista de lo dif\xc3\xadcil que\xe2\x80\x99ls hi es \xc3\xa1 la majoria dels subscriptors de fora de ciutat lo posarse al corrent ab aquesta Administraci\xc3\xb3, y essent ax\xc3\xb3 una de les causes que\xe2\x80\x99l peri\xc3\xb3dich no\xe2\x80\x99s fassa ab la deguda regularitat y cuidado, suspendr\xc3\xa9m temporalment sa publicaci\xc3\xb3, despr\xc3\xa9s de repartit lo present, \xc3\xbaltim del segon any de publicaci\xc3\xb3>>."